**FINANSUOJAMOS VEIKLOS**

Vykdant Asmenų su negalia teisėms ir interesams atstovaujančių asociacijų veiklos rėmimo projektus, finansuojamos šios veiklos:

(Vykdant **1**–**7 punktuose (Nuostatų 15.1**–**15.7 papunkčiuose) nurodytas veiklas**, iš valstybės biudžeto galima prašyti skirti ne daugiau kaip:

- 40 000 (keturiasdešimt tūkstančių) eurų – kai pareiškėjas priklauso A pareiškėjų grupei;

- 80 000 (aštuoniasdešimt tūkstančių) eurų – kai pareiškėjas priklauso B pareiškėjų grupei;

- 120 000 (vienas šimtas dvidešimt tūkstančių) eurų – kai pareiškėjas priklauso C pareiškėjų grupei;

- 160 000 (vienas šimtas šešiasdešimt tūkstančių) eurų – kai pareiškėjas priklauso D pareiškėjų grupei.)

1. **asmenų su negalia teisių gynimas:**
	1. **nuolatinio pobūdžio atstovavimas** (teikiant teisines konsultacijas, atstovaujant asmenų su negalia interesus mediacijos procesuose, išankstinio ginčų nagrinėjimo ne teismo tvarka institucijose ir (ar) valstybės, savivaldybių institucijose bei įstaigose, valstybės, savivaldybių institucijų bei įstaigų darbo grupėse ir pan., teikiant pasiūlymus teisės aktų projektams) (privaloma vykdyti veikla (Nuostatų 15.1.1 papunktis);
	2. **švietėjiška veikla** (paskaitos, kampanijos, akcijos, renginiai, įvairios priemonės, orientuotos į visuomenės ir (ar) viešąsias paslaugas teikiančių specialistų švietimą asmenų su negalia teisių klausimais, kovą prieš išankstinį nusistatymą ir diskriminaciją asmenų su negalia atžvilgiu kasdieninėje veikloje, bendruomenėje, valstybės institucijose), konferencijos, seminarai, mokymai ir kiti renginiai, susiję su asmenų su negalia teisių gynimu (privaloma vykdyti ne mažiau kaip vieną iš 1.2 arba 1.3 papunkčiuose (Nuostatų 15.1.2 arba 15.1.3 papunkčiuose) nurodytų veiklų);
	3. **metodinė pagalba asmenų su negalia teisėms ir interesams atstovaujančios asociacijos nariams** (informavimas, konsultavimas, metodinės švietėjiškos pagalbos teikimas teisės aktų reikalavimų taikymo, teisės aktų pakeitimų, projektų rašymo, jų įgyvendinimo ir pan. klausimais) (privaloma vykdyti ne mažiau kaip vieną iš 1.2 arba 1.3 papunkčiuose (Nuostatų 15.1.2 arba 15.1.3 papunkčiuose) nurodytų veiklų);
	4. **tarptautinis bendradarbiavimas**;
2. **prioritetinės veiklos:**
	1. **smurto, neapykantos nusikaltimų ir neapykantos kalbos prieš asmenis su negalia prevencija ir pagalba nuo smurto, neapykantos nusikaltimų ir neapykantos kalbos nukentėjusiems asmenims su negalia** (teisinės konsultacijos, informavimas, konsultavimas, tarpininkavimas, atstovavimas, mokymai, įvairios priemonės, skirtos kovoti su smurtu, neapykantos nusikaltimais ir neapykantos kalba prieš asmenis su negalia, šviesti išnaudojimo ir smurto atpažinimo, prevencijos ir šalinimo klausimais, didinti informuotumą ir sąmoningumą apie neapykantos nusikaltimus ir neapykantos kalbą);
	2. **fizinės ir informacinės aplinkos, paslaugų prieinamumo asmenims su negalia skatinimo veikla** (įvairios priemonės, orientuotos į prieinamumą; konferencijos, seminarai, mokymai ir kiti renginiai, susiję su negalią turintiems asmenims prieinama fizine ir informacine aplinka, prieinamomis paslaugomis, galimybe gauti informaciją alternatyviais jos pateikimo formatais). Šiai veiklai nėra priskiriamos su Nuostatų 15.7 papunktyje nurodyta periodinių leidinių leidybos veikla susijusios veiklos ir išlaidos;
	3. **įtraukiojo ugdymo skatinimo veikla** (įvairios priemonės, orientuotos į įtraukiojo ugdymo skatinimą (konsultacijos, viešinimas apie vaikus, turinčius negalią, bendrajame ugdyme, atstovavimas, tarpininkavimas ir pan.), mokymai ir kiti renginiai, susiję su įtraukiojo ugdymo skatinimu;
3. **specialistų kvalifikacijos tobulinimas** (tiesiogiai su asmenimis su negalia dirbančių specialistų kvalifikacijos tobulinimas, paraišką teikiančios asmenų su negalia teisėms ir interesams atstovaujančios asociacijos, jos filialų, atstovybių ir (ar) vienijamų juridinių asmenų, partnerių (jei projektas vykdomas kartu su partneriu), kitų asmenų su negalia teisėms ir interesams atstovaujančių asociacijų darbuotojų vadybos įgūdžių lavinimas);
4. **asmenų su negalia savarankiško gyvenimo įgūdžių ugdymas mokymuose, seminaruose, stovyklose**;
5. **pareiškėjo, projekto vykdytojo organizuojami aktyvaus poilsio renginiai asmenims su negalia ir pareiškėjo, projekto vykdytojo narių dalyvavimas kitų juridinių asmenų organizuojamuose aktyvaus poilsio renginiuose**;
6. **pareiškėjo, projekto vykdytojo organizuojami kultūros renginiai asmenims su negalia ir pareiškėjo, projekto vykdytojo narių dalyvavimas kitų juridinių asmenų organizuojamuose kultūros renginiuose**;
7. **periodinių leidinių** (ne mažiau kaip keturi numeriai per metus, ne mažesnis kaip 500 egzempliorių vieno numerio tiražas, jei leidžiamas popierinis periodinis leidinys (įskaitant Brailio raštu ir garsiniu formatu leidžiamą tiražą), **susijusių su neįgaliųjų socialine integracija ir lygių galimybių neįgaliesiems sudarymu, leidyba** reginčiųjų raštu, Brailio raštu, elektroniniu formatu, garsiniu formatu, įskaitant ir QR kodus, kuriais pateikiama informacija lietuvių gestų kalba. Ne mažiau nei 40 procentų periodinio leidinio informacijos turi būti parengta lengvai suprantama kalba. Publikuojamų straipsnių turinys turi būti susijęs su neįgaliųjų socialine integracija ir lygių galimybių sudarymu:
	1. **leidybos publikacijų rengimas šiomis aktualiomis temomis:** asmenų su negalia ugdymas, sveikatos apsauga, švietimas, mokslas, socialinė apsauga, socialinė politika, socialinės atskirties mažinimas, kultūra, sportas, aplinkos prieinamumas asmenims su negalia, asmenų su negalia užimtumas, profesinis rengimas, profesinė reabilitacija, dalyvavimas atviroje darbo rinkoje, laisvalaikis;
	2. **leidybos publikacijų rengimas šiomis temomis pagal pareiškėjo, projekto vykdytojo veiklos pobūdį:** asmenų su negalia įtraukties politika ir jos įgyvendinimo priemonės, asmenų su negalia teisės, su asmenimis su negalia susiję projektai, mokslo pasiekimų, įvairių tyrimų populiarūs pristatymai, analitiniai straipsniai, asmenų su negalia socialinės įtraukties geroji patirtis Lietuvoje ir užsienio šalyse, nevyriausybinių organizacijų ir jų vienijamų narių veikla, asmenų su negalia saviraiška, kultūrinės programos ir aktualijos.

(Vykdant **1**–**7 punktuose (Nuostatų 15.1**–**15.7 papunkčiuose) ir 8 punkte (Nuostatų 15.8 papunktyje) nurodytas veiklas**, iš valstybės biudžeto galima prašyti skirti ne daugiau kaip:

- 44 000 (keturiasdešimt keturi tūkstančiai) eurų – kai pareiškėjas priklauso A pareiškėjų grupei;

- 88 000 (aštuoniasdešimt aštuoni tūkstančiai) eurų – kai pareiškėjas priklauso B pareiškėjų grupei;

- 132 000 (vienas šimtas trisdešimt du tūkstančiai) eurų – kai pareiškėjas priklauso C pareiškėjų grupei;

- 176 000 (vienas šimtas septyniasdešimt šeši tūkstančiai) eurų – kai pareiškėjas priklauso D pareiškėjų grupei.)

1. **ankstyvosios pagalbos paslaugos teikimas asmeniui, turinčiam akivaizdžių negalios požymių, iki jam dar nenustatytas neįgalumo lygis ar dalyvumo lygis** (toliau – asmuo, turintis negalios požymių), **ir (ar) jo šeimos nariams.** Ankstyvosios pagalbos paslauga vienam asmeniui, turinčiam negalios požymių, ir (ar) jo šeimos nariams teikiama pagal poreikį, bet ne ilgiau kaip 6 mėnesius ir turi apimti ne mažiau kaip dvi veiklas iš šių veiklų: asmens, turinčio negalios požymių, ir (ar) jo šeimos narių informavimas (konsultavimas); emocinė ir (ar) psichologinė pagalba; atstovavimas. Vykdant ankstyvosios pagalbos paslaugos teikimo veiklą, kiekvienam paslaugos gavėjui privaloma suteikti ne mažiau nei 5 paslaugas.

Vykdant ankstyvosios pagalbos paslaugos teikimo veiklą pareiškėjas turi įtraukti ne mažiau nei:

- 10 asmenų – kai pareiškėjas priklauso A pareiškėjų grupei;

- 20 asmenų – kai pareiškėjas priklauso B pareiškėjų grupei;

- 30 asmenų – kai pareiškėjas priklauso C pareiškėjų grupei;

- 40 asmenų – kai pareiškėjas priklauso D pareiškėjų grupei.